b'\n_START_ARTICLE_\nOskar Steen\n_START_SECTION_\nSeuraura\n_START_PARAGRAPH_\nSteen on Forshaga IF:n kasvatti. H\xc3\xa4n siirtyi 14-vuotiaana F\xc3\xa4rjestad BK:hon kaudeksi 2012\xe2\x80\x932013, joka p\xc3\xa4\xc3\xa4ttyi U16 SM:n mestaruuteen. Kaudella 2013\xe2\x80\x932014 Steen voitti F\xc3\xa4rjestadin U16-junioreiden sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin tehoilla 15+12=27._NEWLINE_Kaudella 2015\xe2\x80\x932016 Steen oli tehoilla 8+24=32 F\xc3\xa4rjestadin J20-junioreiden toiseksi paras pistemies Jonas Nymanin kanssa edell\xc3\xa4\xc3\xa4n vain August Gunnarsson. H\xc3\xa4nell\xc3\xa4 oli koko J20 SuperElitin paras aloitusprosentti (60,58%). Steen debytoi kauden aikana my\xc3\xb6s F\xc3\xa4rjestadin SHL-joukkueessa, jossa h\xc3\xa4n pelasi 17 runkosarja- ja viisi playoff-ottelua tehden kuusi sy\xc3\xb6tt\xc3\xb6pistett\xc3\xa4. Steen teki SHL-debyyttins\xc3\xa4 25. marraskuuta 2015 vieraissa Bryn\xc3\xa4s IF:\xc3\xa4\xc3\xa4 vastaan, kun Joel Eriksson Ek joutui yll\xc3\xa4tt\xc3\xa4en sivuun. Steen sai ottelussa j\xc3\xa4\xc3\xa4aikaa reilut kymmenen minuuttia. H\xc3\xa4n muodosti kauden mittaan kahden muun nuoren F\xc3\xa4rjestad-nuoren, Joel Eriksson Ekin ja Rasmus Asplundin kanssa toimivan "Knattekedjanin". Helmikuussa 2016 Steen teki joukkueen kanssa kolmivuotisen SHL-sopimuksen._NEWLINE_Boston Bruins varasi Steenin kuudennella kierroksella 165. pelaajana NHL:n varaustilaisuudessa 2016. Samana kes\xc3\xa4n\xc3\xa4 h\xc3\xa4net varasi my\xc3\xb6s HK Sot\xc5\xa1i 116. pelaajana KHL:n varaustilaisuudessa. Ensimm\xc3\xa4isell\xc3\xa4 t\xc3\xa4ydell\xc3\xa4 SHL-kaudellaan 2016\xe2\x80\x932017 Steen teki F\xc3\xa4rjestadissa 47 runkosarja- ja seitsem\xc3\xa4ss\xc3\xa4 playoff-ottelussa tehot 1+2=3. Kuudessa pelaamassaan Mestarien liigan ottelussa h\xc3\xa4n teki yhden maalin. Steenin ensimm\xc3\xa4inen p\xc3\xa4\xc3\xa4sarjamaali syntyi Mestarien liigassa 10. syyskuuta 2016 puolalaista Cracovia Krak\xc3\xb3wia vastaan. Ensimm\xc3\xa4isen SHL-maalinsa h\xc3\xa4n teki 1. lokakuuta 2016 vieraissa Karlskrona HK:ta vastaan. Samassa kuussa 2016 F\xc3\xa4rjestad lainasi Steenin suuremman peliajan sarjatasoa alemmas HockeyAllsvenskanissa pelaavan MODO Hockeyn joukkueeseen, jossa h\xc3\xa4n pelasi nelj\xc3\xa4 ottelua. Lis\xc3\xa4ksi Steen pelasi kauden aikana miesten pelej\xc3\xa4 my\xc3\xb6s yhden ottelun lainalla viel\xc3\xa4 sarjaporrasta alempana Hockeyettanissa kasvattajaseuransa Forshaga IF:n paidassa helmikuussa 2017._NEWLINE_Kaudella 2017\xe2\x80\x932018 Steen teki SHL:n runkosarjassa kuusi tehopistett\xc3\xa4. Lokakuussa 2017 HK Sot\xc5\xa1i kauppasi h\xc3\xa4nen KHL-oikeutensa SKA Pietariin vaihdossa Ivan Larit\xc5\xa1eviin. Vain reilu viikkoa my\xc3\xb6hemmin SKA kuitenkin kauppasi Steenin oikeudet takaisin Sot\xc5\xa1ille vaihdossa puolustaja Konstantin T\xc5\xa1ernjukiin.'